**Hai să topim prima zăpadă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vin nopți de ger, ninsoare abundentă

Și stelele se vor ruga la sfinți

Să nu stăm iarna toată prea cuminți,

Că n-au ce povesti la o șuetă.

De-aceea-ți spun să lași orice sfială,

Mai pune-un lemn pe foc, în șemineu,

Întinde-te pe blana mea de leu

Și hai să ne tratăm, că nu-i răceală

În luna asta plină de zăpadă

Să n-o putem topi când amândoi

Vom bea un strop de cabernet și-apoi

Ne vom iubi ca-n versuri de baladă.

- E cald aici, propunerile tale

Amestecă parfumul în alcov.

Descheie-ncet mătasea asta mov

Ce-mparte noaptea-n mii de zecimale,

Aşează-mă pe blănuri albe, cine

Ţi-ar stinge jarul din priviri? De ce

M-aş teme că nu-i timp de-ajuns să te

Trăiesc până la capăt? Îmi convine

Că viscolul ne-acoperă, iar neaua

Ne-astupă geamul, nimeni nu va şti

Cât de departe-am mers prin fantezii,

Doar luna, când va tremura perdeaua.

Ioan Grigoraș Liliana Trif